Owerhede het hande vol met ongelukke die naweek | Netwerk24
Owerhede het hande vol met ongelukke die naweek
Deur Breyten Cupido 16 November 2020 06:01
Die ongelukstoneel wat nooddienste Sondag (9 November) in Du Toitskloof moes opklaar. Foto: Yasar Ismail/Worcester Breakdown Services
Die koue en winderige weerstoestande het die afgelope naweek die padgebrui­kers onkant gevang met talle ongelukke wat in die Breedevallei aangemeld is.
In een spesifieke ongeluk in Du Toitskloof was nege mense betrokke en twee van die mense het gesterf.
"Hulle was nog almal baie jonk, met die jongste vriend wat maar net 19 jaar oud was," vertel 'n familievriend van die oorledenes.
Standard het verneem die groep vriende was op pad na die Paarl om 'n vriend af te laai toe hulle in die ongeluk betrokke was. Nooddienste op die toneel het die Ford-bakkie op sy dak op die toneel gevind.
"In die Worcester-omgewing was daar vier ongelukke en die weerstoestande het definitief 'n rol gespeel," vertel Yasar Ismail van Worcester Breakdown Services.
Volgens Ismail is talle mense in die ongelukke oor die naweek beseer en nooddienste het hul hande vol gehad met pasiënte wat mediese sorg verlang het.
"Toe ons op die toneel in die Du Toitskloofpas kom, was daar twee voertuie in die ongeluk betrokke. Al die mense was nog in die voertuie vasgekeer en ons het hulp aan die betrokkenes verleen," sê Ismail.